# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## இரவி

### தன்னிச்சையாக செயல்படுகிறேனா?

- தலைமைத்துவப் பண்புடன் செயல்படுவதற்கும் தலையைக் காட்டிக் கொண்டே இருக்க நினைற்கும் நிறைய வேறுபாடு உண்டு. தன்னிச்சையாகச் செயல்படுவதற்கும் தன்னந்தனியே எடுத்துக் கொண்ட பணியை இறுதி வரை நின்று போராடி முடித்துக் கொடுப்பதற்கும் வேறுபாடு உண்டு. முன்முயற்சி எடுப்பதற்கும் முந்திக் கொண்டே இருக்க நினைப்பதற்கும் வேறுபாடு உண்டு.  
உலக விக்கிப்பீடியா திட்டங்களிலேயே தமிழ் விக்கிப்பீடியா போல் பங்களிப்பாளர் படங்களை முதற்பக்கத்தில் இட்டு அறிமுகப்படுத்தியது நாம் நான். அத்திட்டத்தை முன்மொழிந்தது நான் தான். 10,000க்கு மேற்பட்ட கட்டுரைகள் கொண்ட விக்கிப்பீடியா திட்டங்களில் நாம் மட்டும் தான் ஆகக் கூடுதலாக 30 நிருவாகிகளைக் கொண்டுள்ளோம். இதில் பாதிக்கும் மேற்பட்டவர்களையாவது நான் தான் முன்னின்று பரிந்துரைத்தேன். எல்லாரும் கட்டுரை எண்ணிக்கையைப் பற்றிக் கவலைப்படும் போது, கூடுதல் பங்களிப்பாளர்களைப் பெற வேண்டும் என்ற நோக்கில் விக்கித்திட்டம் 100ஐ முன்னெடுத்து வருவதும் நான் தான். இங்கு நான் நான் என்று சொல்லிக் கொள்வதற்குக் கூசுகிறேன். இருந்தாலும், எந்த அளவுக்கு மற்ற பங்களிப்பாளர்களுக்கான இடத்தை அளிப்பதற்கு முயன்று வருகிறேன் என்பதற்கு இத்திட்டங்களைச் சுட்டிக் காட்ட வேண்டியுள்ளது.  
இணையத்திலும் சரி நேரிலும் சரி எங்கெல்லாம் கூடிச் செயற்பட்டு பணிகளைப் பிரித்துக் கொள்ள முடியுமோ அங்கெல்லாம் பிரித்துக் கொண்டே செய்தோம். வெளிப்படையாக கலந்துரையாடிச் செய்தோம். என்னிடம் அனுமதிகளை சிலர் எதிர்பார்த்த வேளையிலும் கூட நீங்களே இதனை எடுத்துச் செய்யுங்கள் என்றே கூறினேன். எங்கெல்லாம் பொறுப்புகளை எடுத்துக் கொள்ள ஆட்கள் முன்வந்தார்களோ அங்கெல்லாம் அதற்கான ஆதரவை அளிக்கவே செய்தேன். எல்லா வேலையையும் நானே செய்தேன், நானே முடிவு எடுக்கிறேன் என்ற தோற்றம் வரக்கூடாது என்பதைக் கருதியே பயண / தங்குமிட உதவி போன்ற பணிகளுக்கு உதவிகளைக் கோரினேன். கிடைக்கவில்லை.  
ஒரு கட்டத்துக்கு மேல் எப்படியும் உதவி கோரினாலும் கிடைக்கப்போவதில்லை என்ற சூழ்நிலை புரிந்து பிறகு என்னால் முடிக்கக்கூடிய பணிகளை நானே விரைந்து முடித்தேன். அதற்கு உதவி கேட்டுக் காத்திருக்கும் நேரத்தை விட பணியை முடித்து விடுவது இலகு. அல்லது, அவர்கள் ஒரு வேலையாக கருதியதைச் செய்வதற்கு உதவி தேவைப்படவில்லை. அல்லது, குறிப்பிட்ட பணிகளைச் செய்து முடிப்பதற்கான ஆட்கள் இல்லை.
இன்னொன்று, வேலைப் பங்கீடு இல்லை என்ற ஒரு கருத்து முன்வைக்கப்பட்டுள்ளது. அப்படிச் சொல்பவர்களுக்கு என்னென்ன வேலைகள் பின்னணியில் நடந்தன என்பது தெரியவில்லை. நிகழ்ச்சி தொடங்குவதற்கு முன்பான அரங்க ஏற்பாடுகளைச் சுந்தர் பார்த்துக் கொண்டார். பதாகைகளைக் கட்டும் பணியைச் சிலர் பார்த்துக் கொண்டார்கள். அரங்கம் திறந்த பிறகு தான் அங்கு தண்ணீர் இல்லை என்பது தெரியும். அதற்காக ஒரு பெயர் சொல்ல விரும்பாத விக்கிப்பீடியரும் நிகழ்ச்சிக்கு எனக்கு உதவி செய்வதற்காக வந்திருந்த தம்பியும் அலைந்து திரிந்தார்கள். உரிய நேரத்தில் cakeஐ வாங்கிக் கொண்டு வந்தார்கள். சான்றிதழ்களை எழுத அபிராமி உதவினார். நீச்சல்காரனும் சௌமியனும் அவர்களது கருத்துக் கேட்புப் படிவத்தை எடுப்பதற்கான மின்பிரதிகளை எடுத்து வர போக்குவரத்து உதவி செய்யப்பட்டது. இதனை இதனால் இவன் முடிப்பான் என்றாய்ந்து தான் ஒரு பணியைப் பிரித்தளிக்க முடியும். சென்னைக்குள் சுற்றித் திரிய அதன் தெருக்கள் தெரிய வேண்டும், வண்டி ஓட்டத் தெரிய வேண்டும், அதற்கான வண்டி வேண்டும், சிறிய வேலைகளைச் செய்வதற்கான மனமும் வேண்டும். சரியான நேரத்துக்குச் சிற்றுண்டி பரிமாறப்பட்டது. உதவித் தொகை வழங்கப்பட்டது. நிகழ்வுக்கு வந்திருந்தவர்களின் பெயர் பதியப்பட்டது. வந்திருந்த ஊடகக்காரர்களுக்கு உரிய வழி காட்டி யாரிடம் பேசலாம் என்று எடுத்துரைக்கப்பட்டது. பயனர்களின் கருத்துகளை ஒளிப்பதிவு செய்து வந்த Jasan Picturesக்கான குறிப்புகள் தரப்பட்டன. நாம் அனைவரும் மாமல்லபுரம் சென்றிருந்த போது பெயர் சொல்ல விரும்பாத விக்கிப்பீடியர் சென்னையின் தெருக்களில் சுற்றித் திரிந்து பதாகைகளை அச்சடித்துக் கொண்டும் சான்றிதழ்களைப் பெற்றுக் கொண்டும் வந்தார். அதற்கு இரண்டு நாட்கள் முன்பு விருந்தினராக வந்திருந்த ரகீமும் இலங்கையில் இருந்து அப்போது தான் வந்திருந்த சஞ்சீவி சிவக்குமாரும் சட்டைகளை வாங்கி வரச் சென்றார்கள். நிகழ்வுக்கு நான்கு நாட்கள் முன்பே சென்னை வந்த சுந்தர் ஊடகச் சந்திப்பில் கலந்து கொண்டதோடு, கட்டற்ற உள்ளடக்கங்களைப் பெறுவதற்கான பல்வேறு கூட்டங்களிலும் இணைந்து சிறந்த பங்களிப்பைச் செய்தார். இவை எல்லாம் பின்னணியில் நடந்தவை. இவற்றை எல்லாம் ஒப்பிடும் போது ஒரு சில சட்டைகளை வழங்குவது ஒரு பெரிய வேலை இல்லை. அதனால், உதவி கோரவில்லை.  
நாற்காலியில் உட்கார ஆள் இல்லையே, மேடையில் நம்மைப் பேச அழைக்கவில்லையே என்று அதை மட்டும் ஒரு வேலையாக நினைத்துக் கொண்டு இருந்தால் மேற்கண்ட வேலைகள் கண்ணுக்குப் புலப்படாது.  
நிகழ்ச்சித் தொகுப்புப் பணியை இன்னொருவர் செய்திருக்கலாம், இரண்டு பேர் பிரித்துச் செய்திருக்கலாம் என்ற ஒரு கருத்து வருகிறது. அப்படிச் செய்வதற்கு இது எழுதியதை மட்டும் அறிவிக்கும் அறிவிப்பாளர் பணி இல்லை. ஒட்டு மொத்த அரங்கையும் தன் கட்டுப்பாட்டுக்குள் வைத்திருக்கும் ஆளுமை தேவை. பின்னணியில் என்னென்ன பணிகள் எந்த அளவு நடந்து கொண்டிருக்கின்றன என்பதை அறிந்து அதற்கேற்ப நிகழ்ச்சியின் நேரத்தையும் போக்கையும் கொண்டு செல்ல வேண்டும். விக்கிப்பீடியா பங்களிப்பாளர்களுடனும் சரி வந்திருந்த விருந்தினர்களுடனும் சரி ஓரளவாவது புரிதலும் நட்பும் இருந்திருக்க வேண்டும். அப்போது தான் அவர்கள் மனம் கோணாமல் உரிய இடத்தில் குறுக்கிட முடியும். முக்கியமாக, நிகழ்ச்சியின் நோக்கத்தைப் புரிந்து கொண்டு தமிழ் விக்கிப்பீடியாவின் பத்தாண்டு வரலாற்றையும் தொடர்ச்சியையும் விளம்ப வேண்டும். பெரும்பாலான இடங்களில் பெருமளவு ஒருங்கிணைப்பைச் செய்தவர்களுக்குத் தான் இது சாத்தியப்படும். பின்னணித் தகவல் என்னிடம் இருக்க மேடையில் தொகுத்து வழங்கிக் கொண்டிருப்பவரை ஒவ்வொரு முறையும் பின்னிருந்து தொடர்பு கொண்டு இயக்கிக் கொண்டிருக்க முடியாது.  
என்னைப் பொருத்தவரை தொகுப்புப் பணியும் ஒரு பணி. நிகழ்வுக்கு முந்தைய இரண்டு மூன்று வாரங்களாக அலைந்து திரிந்து பணிகளை முடித்ததைப் போல் இதுவும் ஒரு பணி. இது என்னை முன்னிலைப்படுத்திக் கொள்வதான ஒரு தோற்றம் வரும் என்று நான் எண்ணிப் பார்க்கவில்லை.  
மேடையில் எனக்கான உரை என்று எதையும் நான் ஆற்றவில்லை. நாற்காலிகளில் அமரவில்லை. அரங்கில் கூட உட்கார நேரம் இல்லாமல் தான் சுற்றிக் கொண்டிருந்தேன். இவ்வளவு ஏன், முதல் முறை சந்தித்த பல விக்கிப்பீடியர்களுடன் பேசிக் கொண்டிருக்கக் கூட நேரம் இல்லை. மாமல்லபுரத்தில் எடுக்கப்பட்ட குழுப்படங்களில் எத்தனைப் படங்களில் நான் இருக்கிறேன்? ஏன் என்றால் அன்று முழுதும் பங்களிப்பாளர்களின் நேர்காணல்களைப் பதிவு செய்யும் பணியில் ஈடுபட்டிருந்தேன். மேடையில் விருந்தினர்களையும் நிகழ்ச்சிகளையும் அறிமுகப்படுத்தியதோடு சரி. மாலை நிகழ்வில் பார்வதியின் உரையின் தொடர்ச்சியாக எஞ்சிய பயனர்களைப் பற்றிய அறிமுகம் கோரப்பட்டதால் அதனை முடித்துக் கொடுத்தேன். ஏன் அதனைச் செய்தேன் என்றால் பங்களிப்பாளர்களை அறிமுகப்படுத்துவது என்ற செயற்பாட்டைத் தமிழ் விக்கிப்பீடியாவில் முன்னெடுத்ததே நான் தான். துரை மணிகண்டனின் நூலைப் பெற்றுக் கொள்ள வருமாறு அவரே அழைத்தால் கலந்து கொண்டேன்.  
தொகுப்புப் பணியை நான் எடுத்துச் செய்தேன் என்பதை ஒரு பிரச்சினையாக காண்பதை விட, தொகுப்புப் பணியில் என்ன குறையைக் கண்டீர்கள், எப்படி மேம்படுத்தலாம் என்று மேம்பாடுகளைத் தெரிவித்தால் அடுத்த முறை தொகுத்து வழங்குபவருக்கும் உதவும். யார் செய்கிறார்கள் என்பதை விட என்ன செய்கிறோம் என்பதே முக்கியம். ஏனெனில், வெளியில் இருந்து பார்ப்பவர்களுக்கு நாம் அனைவரும் சமமே. என்னுடைய தொகுப்புப் பணியில் குறைகள் இருந்திருந்தால் வருந்துகிறேன். மற்ற பொறுப்புகளின் சுமை குறைந்திருந்தால் ஒரு வேளை இன்னும் சிறப்பாகச் செய்திருக்க முடியும்.